鳳翔八觀 維摩像唐楊惠之塑在天柱寺
作者：蘇軾
朝代：宋

paragraphs: 昔者子輿病且死，其友子祀往問之。
跰𨇤鑒井自歎息，造物將安以我爲。
今觀古塑維摩像，病骨磊嵬如枯龜。
乃知至人外生死，此身變化浮雲隨。
世人豈不碩且好，身雖未病心已疲。
此叟神完中有恃，談笑可却千熊羆。
當其在時或問法，俯首無言心自知。
至今遺像兀不語，與昔未死無增虧。
田翁里婦那肯顧，時有野鼠銜其髭。
見之使人每自失，誰能與詰無言師。